
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595



Р Е Ш Е Н И Е  
№ РС-16588-19-070
Днес, 16.10.2019г., в град София, Комисията за противодействие на корупцията и за отнемане на незаконно придобитото имущество, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01/16588 от 01.08.2019 г., по описа на КПКОНПИ.
Сигналът е насочен против Г.А.Д.-Д. – Главен архитект на район А., Община В.
По същество, в сигнала се твърди, че главният архитект на район А., Община В. – арх. Г. А. Д. – Д. има участие в търговското дружество „*******“ ООД, ЕИК: ********, като това води до съмнение за наличие на конфликт на интереси по отношение на съшата.
Към сигнала са приложени като доказателства справка за извършена проверка и обяснения.
Във връзка с твърденията в сигнала Комисията е изискала от Кмета на район А., Община В. и с писмо, вх. № ЦУ01/23453 от 08.10.2019г. е получила доказателства за служебното качество на Главния архитект на район А. – Заповеди за назначаване на кмета на район А., Община В. № ЗДС-05 от 30.11.2011 г. и № ЗДС-35 от 18.12.2017 г., длъжностна характеристика и 3 бр. декларации по чл.12 от ЗПУКИ (отм.). С писмо изх. №  ЦУ01/18792 от 12.09.2019 г. Комисията е изискала информация и заверени копия на документи във връзка със съгласувани и одобрени проекти, изготвени от „*******“ ООД, както и издадени актове или извършени други действия по отношение на посоченото дружество от Г. А. Д. – Д., в качеството й на главен архитект на район А., Община В..
Комисията служебно е извършила справки на електронната страница на район А., Община В., Камарата на архитектите в България, в НБД „Население“, както и в Търговския регистър.



При така извършената проверка, Комисията за противодействие на корупцията и за отнемане на незаконно придобитото имущество установи следното от фактическа страна:

         Сигналът е подаден от орган на съдебната власт.
Г. А. Д. – Д. е назначена за Главен архитект на район А., Община В. на 30.11.2011 г. със  Заповед №  ЗДС-05 от 30.11.2011г. на кмета на район А. на непълно работно време съгласно чл. 16а от Закона за държавния служител. Впоследствие, след проведен конкурс по реда на чл. 10 от ЗДСл, е назначена отново на длъжността Главен архитект със Заповед № ЗДС-35 от 18.12.2017 година на кмета на район А.. Същата е подала декларации по чл. 12, т.1  и т.2 от ЗПУКИ (отм.) на  30.11.2011 г. и 18.12.2017 г., като в подадените декларации за частни интереси е декларирала дялово участие в „*******“ ООД. 
Г. А. Д. – Д. е вписана като архитект в Камарата на архитектите в България с рег. № 02411 и притежава пълна проектантска правоспособност по чл.230 от Закон за устройство на територията (ЗУТ), с ограничение за територията на община В.. 
След извършена справка в Търговския регистър се установи, че Г. А. Д. – Д. е съдружник в „*******“ ООД от 17.10.2008 г. до 17.06.2019 г., когато прехвърля своите дружествени дялове.
Видно от писмо, вх. № 19408 от 24.09.2019 г. на КПКОНПИ, от кмета на район А., Община В., в периода от 01.01.2011 г. до настоящия момент, не са налични строителни книжа, изготвени от „*******" ООД.

Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
С влизането в сила на Закона за противодействие на корупцията и за отнемане на незаконно придобитото имущество, обн., ДВ, бр.7 от 19.01.2018г., в сила от 23.01.2018г., с разпоредбата на чл.6, ал.1, т.32 от с.з., законодателят е включил в обхвата на лицата, заемащи висши публични длъжности, главните архитекти на общини и райони.
Горното налага извода, че в качеството си на главен архитект на район А., Община В., Г. А. Д. – Д., е лице, заемащо висша публична длъжност по смисъла на чл.6, ал.1, т.32 от ЗПКОНПИ. 
В сигнала не се съдържат данни, а и в хода на производството не се събраха доказателства, Г. А. Д.- Д., в качеството си на главен архитект на район А., Община В. и на лице, заемащо висша публична длъжност по смисъла на чл.6, ал.1, т.32 от ЗПКОНПИ, да е упражнила правомощия по служба по отношение на „*******“ ООД, в частен интерес, неин или на свързано с нея лице. 
С оглед изнесените в сигнала твърдения относно съвместяването на двете длъжности- съдружник в „*******“ ООД, ЕИК: ********, и Главен архитект на район А., Община В., същите следва да бъдат възприети и третирани като твърдения за несъвместимост по отношение на Г. А. Д.- Д. Несъвместимостта, сама по себе си, не съдържа състав на конфликта на интереси, а съставлява предвидени в закона пречки за заемане/упражняване на съответната държавна длъжност, регламентирани в Конституцията и специалните закони, относими към длъжността. Съгласно установената съдебна практика, по отношение на несъвместимостта, компетентни да се произнесат, са органите по избора или назначаването на лицата, заемащи висша публична длъжност.
Вследствие на изложеното дотук, се налага изводът, че е налице само един от елементите на състава на конфликт на интереси по чл.52 от ЗПКОНПИ, а именно: лице, заемащо висша публична длъжност - Г. А. Д.- Д. Липсват обаче упражнени от нея правомощия по служба в частен интерес - неин или на свързано с нея лице. Липсата на който и да е елемент от понятието „конфликт на интереси“ води до невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и до липса на конфликт на интереси по смисъла на чл.52 от ЗПКОНПИ. 
          Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ,
                                                                       РЕШИ:
НЕ УСТАНОВЯВА конфликт на интереси на Г. А. Д.- Д. с ЕГН *********, в качеството й на Главен архитект на район А., Община В.  и на лице, заемащо висша публична длъжност, по смисъла на 6, ал.1, т.32 от ЗПКОНПИ, поради липса на упражнени правомощия по служба в частен интерес, неин или на свързано с нея лице, по отношение на „*******“ ООД, ЕИК: ********.
Препис от решението да се изпрати на Окръжна прокуратура – В., с оглед преценка за реализиране на правомощията по чл. 76, ал. 2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.


КОМИСИЯ:
Заместник - председател:………/п/….……/Антон Славчев/
Член: ……………../п/……………/Антоанета Цонкова/
Член:……………../п/……………..../Пламен Йоцов/
Член:……………../п/.……………..../Силвия Къдрева/

